ગિરીશ ગોવડાએ 18 વર્ષની વયે કમાવાનું શરુ કરવું પડ્યું, કામ હતું ડિલિવરી બોયનું. તેના પર માતા અને ચાર બહેનના ભરણપોષણની જવાબદારી આવી પડી હતી. કારણ કે પિતાનું તો તે બાર વર્ષનો હતો ત્યારે જ નિધન થઇ ગયું હતું. ગિરીશ કદાચ લાઇફટાઇમ એવાં નાનાંનાનાં કામમાં જીવન પસાર કરી પણ નાખત, પણ એક દિવસે તેના જીવનમાં એવી ઘટના બની કે જેથી તેનું અંતરમન ખળભળી ઉઠ્યું હતું અને તેણે નવો રસ્તો પક્ડયો. ગિરીશ કામ પરથી પાછાં ફરતાં ચાલતોચાલતો રસ્તા પરથી જઇ રહ્યો હતો. તેવામાં તેનો પગ એક પોલિટિકલ બેનર પર પડી ગયો. થોડીવારમાં જ તેને સમજાઇ ગયું કે આ એક ‘ગંભીર’ ભૂલ થઇ ગઇ હતી. તે સમયે પોલિટિકલ પાર્ટીનો એક માણસ ત્યાં હાજર હતો તેણે તરત ગિરીશને ઝાલ્યો અને ધમકાવવા લાગ્યો અને એક સણસણતો તમાચો ગિરીશના ગાલ પર ઝીંકાઇ ગયો. ગિરીશ સ્તબ્ધ થઇ ગયો અને પોતાને અપમાનિત અનુભવી રહ્યો. એવી મનોસ્થિતિમાં જ તે ઘેર પહોંચ્યો જ્યાં ખૂબ ખૂબ રડી પડ્યો. ગિરીશ બદલાની લાગણીથી ભડભડી રહ્યો હતો, અને બીજી બાજુ તેને ભાન પણ હતું કે તેના પર પરિવારની સુખાકારીની જવાબદારી છે. ગિરીશે હવે નક્કી કરી લીધું કે તેના ગુસ્સાને રચનાત્મક રુપ આપશે. માતાથી છાનેછપને તેણે બોક્સિંગ ક્લાસીસમાં જવાનું શરુ કરી દીધું.